Правителството на Бойко Борисов връща на поправителен офертите за нови изтребители. Комисия ще преразгледа офертите и ще вземе решение според възможностите, които има българската държава. Това заяви военният министър Красимир Каракачанов по време на посещението си в 68-а бригада “Специални сили” в Пловдив.

“Смятам, че доста прибързано служебното правителство внесе доклада в Министерския съвет, при положение че знаеше, че няма да има време да го разгледа”, каза Каракачанов.

Каракачанов бе категоричен, че когато става въпрос за 1,5 млрд. лв., обществото не би простило на правителството, ако направи грешка.

“Говорим за реална преценка, а не за трикове и смяна на експертизата”, поясни още той.

Каракачанов се обяви и за значително увеличение на войнишките заплати. Военнослужещите трябва да получават достойно заплащане, от порядъка поне на 1000 лева, а не както в момента един редник да взема по 608 лева.

“Българското общество трябва да разбере, че армията не е институция само за паради. Армията е призвана да защитава териториалната цялост и суверенитет на България и живота на българските граждани”, заяви Каракачанов.

Той увери, че 68-а бригада “Специални сили” ще получи 3 милиона лева за ремонт на сградния фонд, обещани от премиера Бойко Борисов в предишния мандат.